b'\n_START_ARTICLE_\nRobert McNamara\n_START_SECTION_\nBiografija\n_START_PARAGRAPH_\nGim\xc4\x97 San Fransiske airi\xc5\xb3 kilm\xc4\x97s parduotuv\xc4\x97s vadybininko \xc5\xa1eimoje. 1933\xc2\xa0m. baig\xc4\x97 Pidmonto vidurin\xc4\x99 mokykl\xc4\x85. 1937\xc2\xa0m. baig\xc4\x97 ekonomikos bakalauro studijas Kalifornijos universitete Berklyje. 1939\xc2\xa0m. Harvardo verslo mokykloje baig\xc4\x97 magistro studijas. Po j\xc5\xb3 metus dirbo PriceWaterhouse kompanijoje. 1940\xc2\xa0m. rugpj\xc5\xabt\xc4\xaf prad\xc4\x97jo d\xc4\x97styti Harvardo verslo mokykloje._NEWLINE_Nuo 1943\xc2\xa0m. prad\xc5\xbeios kapitono pareigose tarnavo JAV karini\xc5\xb3 oro paj\xc4\x97g\xc5\xb3 Statistikos kontrol\xc4\x97s biure. \xc5\xa0iose pareigose analizavo JAV sunki\xc5\xb3j\xc5\xb3 bombone\xc5\xa1i\xc5\xb3 B-29 Superfortress veiksm\xc5\xb3 efektyvum\xc4\x85 Antrajame pasauliniame kare, suk\xc5\xabr\xc4\x97 statistinius j\xc5\xb3 valdymo blokus. 1946\xc2\xa0m., b\xc5\xabdamas pulkininku leitenantu, tarnyb\xc4\x85 baig\xc4\x97. Nuo 1946\xc2\xa0m. dirbo Ford kompanijoje. 1960\xc2\xa0m. lapkri\xc4\x8dio 9 d. tapo kompanijos prezidentu._NEWLINE_1961\xc2\xa0m. sausio 21 d. prad\xc4\x97jo dirbti JAV gynybos sekretoriumi naujai i\xc5\xa1rinkto JAV prezidento D\xc5\xbe. F. Kened\xc5\xbeio sudarytoje vyriausyb\xc4\x97je. 1962\xc2\xa0m. spal\xc4\xaf vykusios Karib\xc5\xb3 kriz\xc4\x97s metu palaik\xc4\x97 Kubos j\xc5\xabr\xc5\xb3 blokados, o ne salos bombardavimo veiksmus. Gynybos sekretoriaus pareigose siek\xc4\x97 sustiprinti JAV gynybinius paj\xc4\x97gumus. 1964\xc2\xa0m. rugpj\xc5\xabt\xc4\xaf, po Tonkino \xc4\xaflankos incidento, R. Maknamara palaik\xc4\x97 didesn\xc4\xaf Jungtini\xc5\xb3 Valstij\xc5\xb3 \xc4\xafsitraukim\xc4\x85 \xc4\xaf Vietnamo karo veiksmus. Laikomas pagrindiniu Vietnamo karo architektu. 1967\xc2\xa0m. lapkrit\xc4\xaf pateik\xc4\x97 JAV prezidentui L. D\xc5\xbeonsonui memorandum\xc4\x85, kuriame si\xc5\xabl\xc4\x97 daugiau nedidinti JAV paj\xc4\x97g\xc5\xb3, dislokuot\xc5\xb3 Vietname skai\xc4\x8diaus, baigti \xc5\xa0iaur\xc4\x97s Vietnamo bombardavimus ir did\xc5\xbei\xc4\x85j\xc4\x85 karo na\xc5\xa1t\xc4\x85 su \xc5\xa0iaur\xc4\x97s Vietnamu perkelti Piet\xc5\xb3 Vietnamo paj\xc4\x97goms. Prezidentui memorandum\xc4\x85 atmetus, 1968\xc2\xa0m. vasario 29 d. atsistatydino i\xc5\xa1 pareig\xc5\xb3._NEWLINE_Nuo 1968\xc2\xa0m. baland\xc5\xbeio iki 1981\xc2\xa0m. bir\xc5\xbeelio vadovavo Pasaulio bankui. \xc5\xa0iose pareigose siek\xc4\x97 daugiau finansuoti socialinius projektus, pateik\xc4\x97 Pasaulio banko finansuojam\xc5\xb3 projekt\xc5\xb3 nauj\xc5\xb3 efektyvumo vertinimo metod\xc5\xb3._NEWLINE_1982\xc2\xa0m. si\xc5\xabl\xc4\x97, kad JAV \xc4\xafsipareigot\xc5\xb3 pirmoji nenaudoti branduolinio ginklo Europoje. Para\xc5\xa1\xc4\x97 10 knyg\xc5\xb3, 1995\xc2\xa0m.\xc2\xa0\xe2\x80\x93 atsiminimus. Mir\xc4\x97 2009\xc2\xa0m. liepos 6 d. Palaidotas Arlingtono nacionalin\xc4\x97se kapin\xc4\x97se.'